
Børn, unge og science – GRO puljen

Vejledning til ansøgningen

Villum Fondens GRO-pulje er puljen, hvor du som lærer, i 2026, kan søge om støtte til at udvikle gode lokale idéer til motiverende undervisning i natur/teknologi fra 1.-6. klasse.  

Vi støtter forløb, der styrker elevernes udbytte af og motivation for faget. Det kan fx være gennem udvikling af et nyt konkret undervisningsforløb, men det kan også være gennem udbygning og forfinelse af eksisterende undervisningsforløb. Det kan være forløb, der afprøver nye undervisningsformer, materialer eller udstyr. 
Hvem kan søge?
Lærere der brænder for at udvikle og gennemføre et godt og motiverende undervisningsforløb i faget natur/teknologi.
Hvad kan der søges om? 
Der kan ansøges mellem 25.000 kr. og 65.000 kr. 
Vi uddeler fem mio. kr. i 2026.
Hele det bevilligede beløb udbetales ved opstart til skolens kontonummer. 
Ved forløbets afslutning indsender du regnskab og bilag for forbrug. 
Hvad støtter vi?
Vi støtter et konkret undervisningsforløb til faget natur/teknologi
· Materialer og udstyr, der indgår som en del af undervisningsforløbet. 
· Aflønning af eksterne undervisere i forbindelse med undervisningsforløbet.
· Udgifter til elevekskursioner til uformelle læringsmiljøer, museer eller science-centre.
· Udgifter i forbindelse med læreres faglige inspirationsbesøg i egen kommune eller en anden kommune i Danmark, i forbindelse med udvikling af undervisningsforløb.
[bookmark: _Hlk219121409]Vi støtter ikke indretning af undervisningslokaler.
Vi støtter ikke aktiviteter udenfor landets grænser.
Man kan ikke søge midler til at dække kommunal fondsmoms.
Vær opmærksom på, at det er lærere, der kan søge støtte i GRO-puljen. Det betyder, at ansøgningen skal komme fra en lærer og fx ikke skolelederen, fra forvaltningen, institutioner eller virksomheder.   

Hvornår kan du søge?
Du kan indsende din ansøgning løbende via vores hjemmeside. Der er fire deadlines i løbet af 2026: 7/4, 11/5, 14/9 og 23/11.
Den enkelte skole kan modtage bevilling to gange i 2026.
Du kan læse mere om os og vores uddelingsområde Børn, unge og science på fondens hjemmeside link: Villum Fonden: Børn, unge og science


Du er altid velkommen til at kontakte os i Børn, unge og science for rådgivning.  
  
Ansøgningens format: 
· Ansøgningen indsendes via vores elektroniske ansøgningsportal. 
· Ansøgningen må maksimalt fylde 2500 anslag. 
· Indsæt ikke links i ansøgning.
· Udfyld budgetskabelonen og vedhæft den som pdf.
· Indsend ikke øvrige bilag med ansøgningen.


Hvad skal ansøgningen indeholde? 
Ansøgningen skal indeholde nedenstående punkter:  
For hvert punkt er en hjælpetekst med vejledende spørgsmål. 

1. Undervisningsforløbets titel:
Giv forløbet en overskrift, der siger noget om indholdet. 

2. Klassetrin:
Hvilket klassetrin er dit undervisningsforløb målrettet til?

3. Indhold i undervisningsforløbet:
Hvad skal dine elever lære?
Hvad skal dine elever lave?
Hvad skal du bruge i forbindelse med undervisningsforløbet – og derfor søger om?
Hvad er sammenhængen mellem det faglige indhold og budgettet?

4. Ansøgers linjefag og erfaring:
Dine linjefag og kort beskrivelse af din erfaring som lærer og med faget natur/teknologi.

5. Beskrivelse af hvem der er involveret i undervisningsforløbet, og hvilke opgaver de løser i forløbet?
Herunder f.eks.
· Hvilke undervisere der deltager og hvilke elever der deltager 
· Inddrager I nogle samarbejdspartnere i forløbet? Hvilken rolle spiller de?

6. Tidsplan: 
· Hvornår starter dit forløb, og hvornår er det færdigt?
Du kan fx godt søge i efteråret til et undervisningsforløb, som du gerne vil afholde i foråret – eller omvendt.

7. Budget:
· I budgettet anføres priserne på det du ønsker at købe til undervisningsaktiviteten inklusiv moms.
Det gælder for materialer og ydelser fra eksterne leverandører, mens prisen for evt. vikardækning skal anføres med den reelle timepris. Det gælder også for kommunale skoler, at materialer og ydelser fra eksterne leverandører skal anføres inklusiv moms.
· Opstil budget for dit undervisningsforløb i skemaet i ansøgningsskabelonen.  
· Man kan ikke søge midler til at dække kommunal fondsmoms.


Når forløbet er slut – hvad gør du?
Når projektet slutter, skal du afrapportere til os. Det gør du ved at indsende regnskab og bilag for forbrug til din kontaktperson i fonden. Det hele skal indsendes i pdf format. 
Kontaktpersonen står i bevillingsbrevet.

På hjemmesiden Villumfonden: GRO puljen finder du skabelonen til afrapporteringen.

